ભુજ : 283 પ્રા. શિક્ષકાએ સીસીસીની પરીક્ષાનાં ફોર્મ ભર્યા છતાં પરીક્ષાની તક મળી ન હોવાના વાંકે પૂરા પગારથી વંચિત રહેતાં આજે પરીક્ષાની મુદ્દત વધારવા ઉગ્ર રજૂઆત કરી હતી. પ્રા. વિદ્યાસહાયકોને નિમણૂક વખતે બે વર્ષમાં સીસીસી પરીક્ષા પાસ કરવા સરકારે પરિપત્ર કર્યો છે. ફોર્મ ભર્યા છતાં પૂરતા કેન્દ્રોના અભાવે પરીક્ષાની તક ન મળવાથી 2010ની ભરતીના 283 વિદ્યાસહાયકો પૂરા પગારથી વંચિત રહ્યા છે. આ વિદ્યાસહાયકોએ ખેંગાર પાર્ક ખાતે યોજાયેલી બેઠકમાં આક્રોશ વ્યક્ત કર્યો હતો કે, પરીક્ષાની મુદ્દત વધારવા તથા કેન્દ્રો વધારવા રજૂઆત કરી હતી. રાજ્ય સંઘના સંગઠનમંત્રી હરિસિંહ જાડેજાએ જણાવ્યું હતું કે, આ બાબતે રાજ્ય સંઘને ઉપરાંત તાજેતરમાં શિક્ષણમંત્રી ભૂપેન્દ્રસિંહ ચૂડાસમાને રાજ્યમંત્રી તારાચંદભાઇ છેડા મારફતે શિક્ષક સંઘના પ્રમુખ રામસંગજી જાડેજા અને દિનેશ શાહ દ્વારા રજૂઆત કરાઇ છે, જેનો નિવેડો આવી જશે તેવી તેમણે આશા દર્શાવી હતી. સીસીસી પરીક્ષાથી વંચિત શિક્ષકોએ સંગઠનના હોદ્દેદારો સાથે ના. જિ. પ્રા. શિક્ષણાધિકારી શ્રી રૂગાણીને રજૂઆત કરી નિવેડો લાવવા પ્રયાસ કરવા અનુરોધ કર્યો હતો.આજની બેઠકમાં શિક્ષક સમાજના પૂર્વ પ્રમુખ રશ્મિકાંત પંડયા, નયનસિંહ જાડેજા, ધર્મેન્દ્રસિંહ જાડેજા, નીલેશ ગોર, જુવાનસિંહ ચૌહાણ વગેરે હાજર રહ્યા હતા.